

**REKOMENDACIJOS**

**DĖL VALSTYBĖS TARNYBOS ĮSTATYMO 26 STRAIPSNIO NUOSTATŲ, REGLAMENTUOJANČIŲ PRIEMOKŲ MOKĖJIMĄ VALSTYBĖS TARNAUTOJAMS, TAIKYMO**

2018-06-28

**VILNIUS**

**Turinys**

[**ĮŽANGA 3**](#_Toc518023687)

[**REGLAMENTAVIMAS 4**](#_Toc518023688)

[**Priemokų mokėjimas už įprastą darbo krūvį viršijančią veiklą, kai yra padidėjęs darbų mastas atliekant pareigybės aprašyme nustatytas funkcijas neviršijant nustatytos darbo laiko trukmės 4**](#_Toc518023689)

[**Priemokų mokėjimas už papildomų užduočių atlikimą, kai atliekamos pareigybės aprašyme nenustatytos funkcijos 5**](#_Toc518023690)

[**Dėl apmokėjimo už darbą, susijusį su 2014-2020 metų ES fondų investicijų paramos projektais, pagal VTĮ 26 straipsnio 1 dalies 1 ir (arba) 2 punktą 7**](#_Toc518023691)

[**Priemokų mokėjimas už darbą kenksmingomis, labai kenksmingomis ir pavojingomis darbo sąlygomis 9**](#_Toc518023692)

[**PRIEMOKŲ DYDŽIAI 10**](#_Toc518023693)

# **ĮŽANGA**

 Valstybės tarnybos įstatymas (toliau – VTĮ) garantuoja valstybės tarnautojams teisę į apmokėjimą už darbą esant tam tikromis tarnybos sąlygomis – padidėjusiu darbo krūviu ir papildomomis užduotimis. Pagal oficialiąją konstitucinę doktriną, teisė gauti teisingą apmokėjimą už darbą yra konstitucinė žmogaus teisė, todėl negali būti tokios teisinės situacijos, kad valstybės tarnautojui, kuris atliko pavestą darbą, už šį darbą nebūtų mokama, būtų mokama ne nustatytu laiku arba mažiau negu priklauso pagal įstatymus ir jais remiantis išleistus kitus teisės aktus. Pagal Konstituciją, *inter alia* jos 48 straipsnio 1 dalį, negali būti tokios situacijos, kad valstybės tarnautojui, kuris dirba poilsio, švenčių dienomis, nakties metu, dirba kenksmingomis, labai kenksmingomis ar pavojingomis darbo sąlygomis, atlieka įprastą darbo krūvį viršijančią veiklą ar papildomas užduotis, viršydamas nustatytą darbo laiko trukmę, būtų nemokama arba šis darbas būtų neapmokamas teisingai. Lietuvos Respublikos Konstitucinio Teismo 2016 m. spalio 27 d. nutarime Nr. KT 29-N15/2016 „Dėl Lietuvos Respublikos valstybės tarnybos įstatymo 23 straipsnio 2 dalies ir 26 straipsnio 3 dalies atitikties Lietuvos Respublikos Konstitucijai“ pažymėta, kad įstatymų leidėjas turi plačią nuožiūros laisvę pasirinkti ir įstatymuose įtvirtinti tam tikrą valstybės tarnautojų darbo apmokėjimo sistemą. Nustatydamas valstybės tarnautojų darbo apmokėjimo tvarką, įstatymų leidėjas turi užtikrinti valstybės tarnautojų teisę gauti teisingą apmokėjimą už darbą. Tai reiškia, kad negali būti nustatytas toks teisinis reguliavimas, pagal kurį valstybės tarnautojui už tam tikrą darbą būtų nemokama arba apmokama neteisingai. Nustatydamas valstybės tarnautojų atlyginimo sudedamąsias dalis, įstatymų leidėjas neprivalo nustatyti tokių sudedamųjų dalių kaip priedai ir (arba) priemokos. Tačiau įtvirtinus tokį teisinį reguliavimą, pagal kurį priedai ir (arba) priemokos yra valstybės tarnautojams mokamo atlyginimo sudedamosios dalys, įstatymų leidėjas gali nustatyti maksimalius jų (ar jų sumos) dydžius. Tai turi būti daroma paisant teisingumo ir protingumo reikalavimų, valstybės tarnybos, kaip hierarchinės sistemos, konstitucinės sampratos.

 Rekomendacijos tikslas – padėti valstybės ir savivaldybių institucijoms ir įstaigoms tinkamai taikyti VTĮ nuostatas, kai valstybės tarnautojai dirba esant nukrypimų nuo normalių darbo sąlygų, t. y. dirba esant padidėjusiam darbo krūviui, atlieka papildomas užduotis, dirba kenksmingomis, labai kenksmingomis ir pavojingomis darbo sąlygomis.

Iš gaunamų įstaigų paklausimų darytina išvada, kad VTĮ nuostatos, susijusios su apmokėjimu už darbą esant tam tikromis sąlygomis – padidėjusiu darbo krūviu ir papildomomis užduotimis, praktikoje nėra pakankamai aiškios. Išanalizavus Valstybės tarnybos departamente gaunamus įstaigų ar asmenų paklausimus, galima išskirti šias pagrindines VTĮ nuostatų, reglamentuojančių apmokėjimą už darbą esant padidėjusiam darbo krūviui, už papildomų užduočių atlikimą, už darbą kenksmingomis, labai kenksmingomis ir pavojingomis darbo sąlygomis praktinio įgyvendinimo problemas:

* neaišku, ar reikia valstybės tarnautojo sutikimo dėl papildomų užduočių paskyrimo;
* neaiškus apmokėjimas, kai valstybės tarnautojai pavaduoja kitus valstybės tarnautojus;
* nėra aišku, kada galima nustatyti aukštesnę kategoriją pareigybei.

# **REGLAMENTAVIMAS**

Valstybės tarnautojų apmokėjimas už darbą esant tam tikromis tarnybos sąlygomis – padidėjusiu darbo krūviu ir papildomomis užduotimis yra reglamentuotas:

* **VTĮ 23, 26 bei 43 straipsniuose;**
* **Lietuvos Respublikos darbuotojų saugos ir sveikatos įstatyme;**
* **Lietuvos Respublikos Vyriausybės 2002 m. rugsėjo 3 d. nutarime Nr. 1386 „Dėl pavojingų darbų sąrašo patvirtinimo“;**
* Nuostatos dėl priemokų mokėjimo esant tam tikromis tarnybos sąlygomis – padidėjusiu darbo krūviu ir papildomomis užduotimis gali būti įtrauktos į **Šakos kolektyvines sutartis.** Atkreiptinas dėmesys, kad šiose sutartyse negali būti nuostatų, ribojančių priemokų mokėjimą, nes VTĮ 26 straipsnyje jokių papildomų išlygų dėl priemokų mokėjimo nėra nustatyta, įstatymas priemokų mokėjimą sieja su tam tikromis tarnybos sąlygomis – padidėjusiu darbo krūviu ir papildomomis užduotimis, todėl bet kokios išlygos dėl priemokų mokėjimo yra laikytinos kaip bloginančios valstybės tarnautojų padėtį ir neturėtų būti taikomos, užtikrinant teisingą ir tinkamą įstatymų įgyvendinimą.

**SVARBU ! ! !**

Kolektyvinių sutarčių nuostatos dėl priemokų mokėjimo negali prieštarauti VTĮ ir bloginti valstybės tarnautojų padėtį.

**Būtinos sąlygos mokėti valstybės tarnautojams priemokas yra:**

įprastą darbo krūvį viršijanti veikla, kai yra padidėjęs darbų mastas (VTĮ 26 str. 1 d. 1 p.)

statutinių valstybės tarnautojų darbas, tiesiogiai susijęs su tarnybinių gyvūnų priežiūra ir parengimu tarnybinėms pareigoms atlikti (VTĮ 26 str. 1 d. 4 p.)

papildomų užduočių atlikimas, kai atliekamos nenustatytos funkcijos (VTĮ 26 str. 1 d. 2 p.)

darbas kenksmingomis, labai kenksmingomis ir pavojingomis darbo sąlygomis funkcijos (VTĮ 26 str. 1 d. 3 p.)

## **Priemokų mokėjimas už** **įprastą darbo krūvį viršijančią veiklą, kai yra padidėjęs darbų mastas atliekant pareigybės aprašyme nustatytas funkcijas neviršijant nustatytos darbo laiko trukmės**

Teisinis pagrindas valstybės tarnautojui mokėti šią priemoką (dėl padidėjusio krūvio) turėtų būti jo tiesioginio vadovo motyvuotas prašymas valstybės tarnautoją į pareigas priimančiam asmeniui. Tiesioginis vadovas savo prašyme mokėti valstybės tarnautojui priemoką turi nurodyti aplinkybes, nulėmusias padidėjusį valstybės tarnautojo krūvį.

Dėl šios nuostatos aiškinimo buvo spręsta administracinėje byloje Nr. A-831/2005, kurioje pareiškėjas reikalavo įpareigoti atsakovą mokėti jam VTĮ 26 straipsnio 3 dalyje numatyto dydžio priemoką už vykdant pavedimą rengti teisės aktus įprastą darbo krūvį viršijančią veiklą. Vyriausiojo administracinio teismo teisėjų kolegija išaiškino, kad esminė teisiniu požiūriu reikšminga aplinkybė, nuo kurios konstatavimo priklauso teisė gauti priemoką prie pareiginės algos, yra įprastos darbo krūvį viršijančios veiklos faktas. Vadovaujantis Administracinių bylų teisenos įstatymo 23 straipsnio 1 dalies 6 punktu, pareiškėjui tenka pareiga pateikti įrodymus, patvirtinančius šį faktą. Apžvelgiamoje byloje pareiškėjas neįrodė, kad jo darbo krūvis vykdant pavedimą rengti teisės aktus viršijo įprastąjį (2005 m. rugpjūčio 17 d. nutartis administracinėje byloje Nr. A -831/2005, Administracinių bylų dėl tarnybinių ginčų nagrinėjimo teismuose praktikos apibendrinimas, Vyriausiojo administracinio teismo biuletenis Nr. 9, 2006, 301-303 p.).

## **Priemokų mokėjimas** **už papildomų užduočių atlikimą, kai atliekamos pareigybės aprašyme nenustatytos funkcijos**

**SVARBU ! ! !**

Papildomos užduotys valstybės tarnautojui turi būti suformuluotos raštu.

 VTĮ nuostatos aiškiai nedetalizuoja, ar valstybės tarnautojui pavedant atlikti papildomas užduotis yra būtinas jo sutikimas. Tačiau sistemiškai vertindami VTĮ ir kitų su juo susijusių teisės aktų nuostatas, manytume, kad, **valstybės tarnautojui pavedant atlikti papildomas užduotis, kurios nėra susijusios su pareigybės aprašyme nustatytomis funkcijomis, jos turėtų būti suderinamos su valstybės tarnautoju**. Nesant tokio suderinimo (sutikimo), valstybės tarnautojas gali atsisakyti vykdyti papildomas užduotis.  Būtina įvertinti, kad analogišku tarnybos santykių atveju valstybės tarnautoją laikinai perkelti į kitas pareigas, vadovaujantis VTĮ 18 straipsniu, galima tik jo rašytiniu sutikimu, išskyrus įstatyme nurodytus atvejus. Be to, panašiai reguliuojami ir darbuotojų, dirbančių pagal darbo sutartį, darbo santykiai – Darbo Kodekso 35 straipsnyje nustatyta, kad darbo sutarties šalys susitarimu dėl papildomo darbo, kuris tampa darbo sutarties dalimi, gali susitarti dėl darbo sutartyje anksčiau nesulygtos papildomos darbo funkcijos atlikimo.  Susitarime dėl papildomo darbo turi būti nurodyta, kuriuo metu bus atliekama papildoma darbo funkcija, jos apimtis darbo valandomis, darbo užmokestis ar priemoka už papildomą darbą ar kita.

 ***Dėl padalinio (ar įstaigos) vadovo pavaduotojo***: padalinio (ar įstaigos)vadovo pavaduotojas turėtų vykdyti padalinio (ar įstaigos)vadovo funkcijas jam nesant (atostogauja, serga arba neužimta pareigybė) ir be suderinimo, nes jo viena iš funkcijų yra pavaduoti padalinio (ar įstaigos)vadovą, ši funkcija yra tiesiogiai susijusi su pareigybės aprašyme nustatytomis funkcijomis. Atsižvelgiant į tai, manytume, kad padalinio (ar įstaigos)vadovo pavaduotojas negalėtų atsisakyti vykdyti padalinio (ar įstaigos)vadovo funkcijų.

**SVARBU ! ! !**

Valstybės tarnautojui priemoka už papildomų užduočių vykdymą nemokama, kai jis vykdo vienkartinius (nenuolatinio pobūdžio) tiesioginio vadovo žodinius pavedimus, susijusius su įstaigos ar įstaigos struktūrinio padalinio funkcijomis**,** jeigu valstybės tarnautojo pareigybės aprašymeviena iš funkcijų yra nustatyta pvz., vykdyti ir kitus vadovo pavedimus pagal kompetenciją.

Lietuvos Respublikos Vyriausybės 2002 m. gegužės 20 d. nutarimu Nr. 685 patvirtintos Valstybės tarnautojų pareigybių aprašymo ir vertinimo metodikos 9 punkte rekomenduojama nurodyti, kad valstybės tarnautojas vykdo ir kitus su **įstaigos ar** **įstaigos struktūrinio padalinio funkcijomis susijusius nenuolatinio pobūdžio pavedimus** tam, kad būtų pasiekti įstaigos strateginiai tikslai. Jeigu valstybės tarnautojo pareigybės aprašyme viena iš funkcijų yra nustatyta pvz., ir vykdyti kitus vadovo pavedimus pagal kompetenciją, – tiesioginis vadovas, vadovaudamasis pareigybės aprašyme įrašyta tokia funkcija, valstybės tarnautojui gali paskirti vykdyti ir kitus pavedimus žodžiu, **tačiau šie pavedimai turėtų būti nenuolatinio pobūdžio (vienkartiniai arba gana reti) ir jie turi būti susiję su skyriaus, kuriame pareigas eina valstybės tarnautojas, funkcijomis.**

**Praktikoje dažnai iškyla klausimas, ar reikia mokėti priemoką, kai valstybės tarnautojai pavaduoja vieni kitus.**

* Pažymėtina, kad valstybės tarnautojams turėtų būti mokamos priemokos už kitų valstybės tarnautojų pavadavimą, **jeigu dėl to didėja jų darbo krūvis ar jie atlieka užduotis, kurios nenustatytos jų pareigybių aprašymuose**, nesvarbu ar tai būtų valstybės tarnautojų pavadavimas jų kasmetinių atostogų metu ar jiems turint nedarbingumą ir pan. Jeigu valstybės tarnautojai įpareigojami pavaduoti kitus valstybės tarnautojus jų atostogų metu, t. y. atlikti papildomas užduotis, kurios nenustatytos jų pareigybės aprašyme, dėl šių papildomų darbų valstybės tarnautojams, vadovaujantis VTĮ 26 straipsnio 1 dalies 2 punkto nuostatomis, turėtų būti mokamos priemokos, o papildomos užduotys nustatomos raštu. Jeigu yra keli valstybės tarnautojai, kurie vykdo analogiškas funkcijas, tai vienam iš jų išėjus atostogauti, esant poreikiui, turėtų būti sprendžiama dėl jų pavadavimo ir įvertinta, ar jų darbo krūvis yra padidėjęs;
* Padalinio vadovo pavaduotojo viena iš funkcijų yra pavaduoti padalinio vadovą, tačiau jeigu padalinio vadovas pavaduoja vadovą ilgesnį laiką, ir dėl to padidėja jo darbo krūvis arba jis atlieka papildomas funkcijas, jam galima mokėti VTĮ 26 straipsnio 1 dalies 1 ar 2 punktuose nustatytas priemokas, tačiau būtina paisyti VTĮ 26 straipsnio 2 dalyje nustatytų reikalavimų.

**SVARBU ! ! !**

VTĮ 26 straipsnio 1 dalies 1 ir 2 punktuose nurodytos priemokos negali būti mokamos ilgiau kaip vienerius metus nuo jų paskyrimo, išskyrus politinio (asmeninio) pasitikėjimo valstybės tarnautojus, taip pat atvejus, kai priemokos skiriamos už projektų, trunkančių ilgiau kaip vienerius metus, vykdymą.

**Jei valstybės tarnautojui ilgiau negu vienerius metus tenka dirbti VTĮ 26 straipsnio 1 dalies 1 ir 2 punktuose nurodytomis sąlygomis,** išskyrus projektų, trunkančių ilgiau negu vienerius metus, vykdymą, **laikoma, kad jos įgavo nuolatinį pobūdį. Šiuo atveju papildomas valstybės tarnautojo pareigybės aprašymas,** taikomaVTĮ 43 straipsnio 12 dalyje nustatyta garantija, t. y. jei papildžius valstybės tarnautojo pareigybės aprašymą pagal Valstybės tarnautojų pareigybių aprašymo ir vertinimo metodiką **nustatoma aukštesnė šios pareigybės kategorija**, **valstybės tarnautojo sutikimu** jis toliau eina šias pareigas.

Valstybės tarnautojo pareigybės aprašymas galėtų būti papildytas tik tuo atveju, jei papildomas užduotis valstybės tarnautojas vykdytų ilgiau nei vienerius metus nepertraukiamai. Be to, VTĮ nenumato, kad atskiri laikotarpiai, kai valstybės tarnautojas vykdo papildomas užduotis, gali būti sudedami.

VTĮ 26 straipsnio 1 dalies 2 punkte įtvirtintos priemokos paskirtis – teisingai atlyginti valstybės darbuotojui už papildomai atliekamą darbą. Minėta priemoka yra privalomai mokama tik jeigu egzistuoja VTĮ 26 straipsnio dalies 2 punkte įtvirtintas mokėjimo pagrindas, t. y. kai valstybės tarnautojui paskiriama atlikti papildomas užduotis. Išnykus minėtam pagrindui (valstybės tarnautojui nebeatliekant papildomų užduočių), priemokos mokėjimas turi būti nutraukiamas (2011 m. birželio 23 d. nutartis Lietuvos vyriausiojo administracinio teismo administracinėje byloje Nr. A62-847/2011).

## **Dėl apmokėjimo už darbą, susijusį su 2014-2020 metų ES fondų investicijų paramos projektais, pagal VTĮ 26 straipsnio 1 dalies 1 ir (arba) 2 punktą**

Pažymėtina, kad nuo 2016 m. sausio 1 d. įsigaliojus VTĮ Nr. VIII-1316 17 ir 26 straipsnių pakeitimo įstatymui, 2016 m. gegužės 9 d. atnaujintos Finansų ministerijos parengtos **Rekomendacijos dėl projektų išlaidų atitikties Europos Sąjungos struktūrinių fondų reikalavimams (toliau – Rekomendacijos),** kurios patvirtintos Žmogiškųjų išteklių plėtros veiksmų programos, Ekonomikos augimo veiksmų programos, Sanglaudos skatinimo veiksmų programos ir 2014–2020 metų Europos Sąjungos fondų investicijų veiksmų programos valdymo komitetų 2014 m. liepos 4 d. protokolu Nr. 34 (Aktuali redakcija nuo 2016 m. gegužės 9 d.). **Rekomendacijose pateikti vadovaujančiosios institucijos paaiškinimai, kaip turi būti taikomi ES ir nacionaliniai teisės aktai 2014–2020 m. ES struktūrinių fondų administravimo periodo metu, kad vadovaujantis patikimo finansų valdymo principu būtų teisingai nurodomos ir įvertinamos projektų tinkamos finansuoti išlaidos**. Šių Rekomendacijų nuostatomis siūloma vadovautis: pareiškėjams, rengiantiems ir teikiantiems paraiškas gauti ES struktūrinių fondų lėšas projektams įgyvendinti; projektų vykdytojams ir partneriams; ES struktūrinių fondų lėšų valdymo ir kontrolės sistemos institucijų darbuotojams ir projektų vertintojams.

Rekomendacijose įtvirtinta, kad **valstybės tarnautojams priemokos už darbą, susijusį su 2014-2020 metų ES fondų investicijų paramos projektais, gali būti mokamos iš lėšų, susijusių su minėtais projektais.**

**SVARBU ! ! !**

Rekomendacijų 159 ir 159.2 punkte nustatyta, kad „Valstybės tarnautojų ir darbuotojų, dirbančių pagal darbo sutartis ir gaunančių darbo užmokestį iš valstybės biudžeto, savivaldybių biudžetų ir valstybės pinigų fondų, kurių pareigybių skaičius patvirtintas vadovaujantis VTĮ 8 straipsnio 5 dalyje (arba kitų įstaigos veiklą reglamentuojančių teisės aktų) nustatyta tvarka, darbo užmokesčio išlaidos gali būti apmokamos iš projektui įgyvendinti skirtų lėšų, jeigu už projekto veiklų vykdymą valstybės tarnautojui pagal VTĮ 26 straipsnio 1 dalies 1 ir (arba) 2 punktą skiriama priemoka. Įstaigos vadovo įsakyme nurodomas priemokos mokėjimo pagrindas, terminas, dydis, iš projekto lėšų apmokama proporcingai priskaičiuota darbo užmokesčio dalis (įvertinus priemokos dydį lyginant su visa darbo užmokesčio suma) ir atitinkama projektui įgyvendinti proporcingai skiriamo darbo laiko dalis. Valstybės tarnautojui skyrus priemoką, jam darbo užmokestis (įskaitant priemoką) mokamas iš dviejų (ar daugiau, jei vykdomas ne vienas projektas) finansavimo šaltinių pagal įstaigos vadovo įsakyme nustatytą proporciją. Iš projektui skirtų lėšų gali būti apmokėta tik proporcingai priskaičiuota darbo užmokesčio dalis. Tinkamos finansuoti projektą vykdančių asmenų darbo užmokesčio išlaidos, nuo kurių skaičiuojama proporcija, nurodytos Rekomendacijų 141 punkte.

Pavyzdžiui, valstybės tarnautojui nustatytas darbo užmokestis yra 1000 Eur/mėn. (neįskaitant darbdavio mokesčių). Įstaigos vadovo įsakymu nustatoma 10 proc. priemoka už projekto vykdymą. Tokiu atveju priemokos suma bus 100 Eur/mėn., o valstybės tarnautojo atlyginimas (be darbdavio mokesčių) sudarys 1100 Eur/mėn. Nuo viso apskaičiuoto atlyginimo priemoka sudarys 9,09 proc. (100/1100\*100) visų darbo užmokesčio išlaidų. Atitinkamai, iš projektui skirtų lėšų gali būti apmokėta 9,09 proc. valstybės tarnautojo darbo užmokesčio išlaidų.

Rekomendacijas galima rasti:

<http://www.esinvesticijos.lt/lt/dokumentai/2014-2020-m-rekomendacijos-del-projektu-islaidu-atitikties-europos-sajungos-strukturiniu-fondu-reikalavimams>.

## **Priemokų mokėjimas už darbą kenksmingomis, labai kenksmingomis ir pavojingomis darbo sąlygomis**

VTĮ 26 straipsnio 1 dalies 3 punkte nustatyta, kad valstybės tarnautojams už darbą kenksmingomis, labai kenksmingomis ir pavojingomis darbo sąlygomis mokama priemoka**, tačiau VTĮ nereglamentuoja šiame straipsnyje nustatytos priemokos mokėjimo sąlygų, neapibrėžia ir neklasifikuoja tokių darbų,** todėl, vadovaujantis VTĮ 5 straipsniu, yra taikomos Darbo kodekso, Darbuotojų saugos ir sveikatos įstatymo bei kitų teisės aktų nuostatos.

Darbas kenksmingomis, labai kenksmingomis ir pavojingomis darbo sąlygomis atitinka Darbo kodekso 144 straipsnio 7 dalyje minimą darbą, esant nukrypimui nuo normalių darbo sąlygų. Už darbą tokiomis sąlygomis mokamas padidintas darbo užmokestis.

Lietuvos Respublikos Vyriausybė 2002 m. rugsėjo 3 d. nutarimu Nr. 1386 „Dėl pavojingų darbų sąrašo patvirtinimo“ patvirtino pavojingų darbų sąrašą, **pvz., šio sąrašo 3.15 punkte nustatyta, kad prie pavojingų darbų priskiriamas valstybinių veterinarijos inspektorių pareigų vykdymas.** Atsižvelgdami į šias nuostatas, manytume, kad valstybiniams veterinarijos inspektoriams, vykdantiems savo pareigas privaloma mokėti VTĮ 26 straipsnio 1 dalies 3 punkte nustatytą priemoką.

Atkreiptinas dėmesys į tai, kad šis sąrašas nėra baigtinis, šio nutarimo 3.21 punkte yra nustatyta, kad prie pavojingų darbų priskiriami ir kiti darbai, atliekami pavojingų darbų atlikimo vietose (zonose),išskyrus nurodytuosius šio sąrašo 3.17 punkte. Pagal minėto nutarimo nuostatas, **pavojingas darbas – darbas, pasižymintis didesne profesine rizika, kuriai esant traumos ar kitokia darbuotojo sveikatos pakenkimo tikimybė dėl kenksmingo ir (ar) pavojingo darbo aplinkos veiksnio (veiksnių) poveikio yra didesnė.**

Pažymėtina, kad Darbuotojų saugos ir sveikatos įstatymo 2 straipsnio 18 dalyje apibrėžta, **kas yra laikoma kenksmingu veiksniu. Tai – rizikos veiksnys darbo aplinkoje, kuris veikdamas darbuotojo organizmą gali sukelti ligą ar profesinę ligą ir kurio poveikis gali būti pavojingas gyvybei.** Šio įstatymo 5 straipsnio 2 dalyje nustatyta, kad Sveikatos apsaugos ministras tvirtina sveikatos saugos reglamentus (higienos normas), kuriuose nustato darbuotojų sveikatai nekenksmingus darbo aplinkos veiksnių dydžius.

**SVARBU ! ! !**

Manytume, kad **kiekvienu konkrečiu atveju įstaigos vadovas,** vadovaudamasis aukščiau paminėtų teisės aktų nuostatomis, **turėtų įvertinti, ar valstybės tarnautojas dirba kenksmingomis, labai kenksmingomis ir pavojingomis darbo sąlygomis**, ir, esant šioms sąlygoms, valstybės tarnautojui mokėti VTĮ 26 straipsnio 1 dalies 3 punkte nustatytą priemoką.

Atkreiptinas dėmesys, kad dėl kenksmingų, labai kenksmingų ir pavojingų darbo sąlygų nustatymo išsamesnio išaiškinimo pagal kompetenciją galima kreiptis į Lietuvos Respublikos Valstybinę darbo inspekciją prie Socialinės apsaugos ir darbo ministerijos.

***Statutiniams valstybės tarnautojams mokamos priemokos už darbą, jei jis tiesiogiai susijęs su tarnybinių gyvūnų priežiūra ir parengimu tarnybinėms pareigoms atlikti******.***

# **PRIEMOKŲ DYDŽIAI**

**SVARBU ! ! !**

Pažymėtina, kad VTĮ 26 straipsnio 1 dalies 1–4 punktuose nustatytais  atvejais **įstatymų leidėjas imperatyviai nurodo mokėti priemoką**, **tai negali būti įstaigos vadovo pasirinkimo laisvė,** taip pat jų mokėjimas negali būti ribojamas kitaip. Jeigu valstybės tarnautojui raštu pavedama atlikti papildomas užduotis, pvz., vairuoti automobilį, už šį papildomą pavedimą jam turi būti mokama priemoka arba, jeigu padidėja valstybės tarnautojo darbo krūvis, už jo padidėjimą jam turi būti mokama priemoka.

**Priemokų dydį nustato valstybės tarnautoją į pareigas priimantis asmuo.**

**SVARBU ! ! !**

Skiriant priemokas, laikytis priemokų dydžių nustatytų apribojimų (VTĮ 26 str. 3 d., 23 str. 2 d.)

VTĮ 26 straipsnio 1 dalies 1 ir 2 punktuose nurodytų **priemokų suma negali viršyti 60 procentų pareiginės algos**, 1 dalies 3 ir 4 punktuose nurodytos priemokos dydis **negali viršyti 20 procentų pareiginės algos**, o VTĮ 23 straipsnio 2 dalyje nustatyta, kad  **priedų ir priemokų suma negali viršyti 70 procentų pareiginės algos**. Į šią sumą neįskaitomas VTĮ 23 straipsnio 1 dalies 4 punkte nustatytas apmokėjimas už darbą poilsio ir švenčių dienomis, nakties bei viršvalandinį darbą ir budėjimą bei VTĮ 25 straipsnio 1 dalies 1 ir 5 punktuose nustatyti priedai.

 Konstitucinis Teismas 2016 m. spalio 27 d. priimtu nutarimu pripažino, kad Konstitucijai neprieštarauja VTĮ 23 straipsnio 2 dalies nuostata, kad priedų ir priemokų suma negali viršyti 70 procentų pareiginės algos, ir 26 straipsnio 3 dalies nuostata, kad šio straipsnio 1 dalies 1 ir 2 punktuose nurodytų priemokų suma negali viršyti 60 procentų pareiginės algos, tiek, kiek į šias sumas yra įskaitoma priemoka už įprastą darbo krūvį viršijančią veiklą neviršijant nustatytos darbo laiko trukmės.

|  |  |
| --- | --- |
| Teisinio atstovavimo ir stebėsenos skyriaus vedėja,laikinai vykdanti direktoriaus pavaduotojo funkcijas |     Inga Sirutavičė  |